Tiedon saantia, yleisön osallistumisoikeutta päätöksentekoon sekä muutoksenhaku- ja vireillepano-oikeutta ympäristöasioissa koskevan Århusin yleissopimuksen soveltamisesta Euroopan yhteisön toimielimiin ja elimiin annetun asetuksen N:o 1367/2006 6 artiklan 1 kohdan ensimmäisessä virkkeessä velvoitetaan asiakirjan tutustuttavaksi antamiseen, kun pyydetyt tiedot koskevat ympäristöpäästöjä, vaikka Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen N:o 1049/2001 4 artiklan 2 kohdan ensimmäisellä luetelmakohdalla suojattuja etuja voitaisiin vahingoittaa.

Asiakirjat, jotka koskevat kasvinsuojeluaineiden markkinoille saattamisesta annetun direktiivin 91/414 mukaisesti glyfosaatille tehoaineena annettua ensimmäistä markkinoille saattamista koskevaa lupaa, eivät sisällä tiedon saantia, yleisön osallistumisoikeutta päätöksentekoon sekä muutoksenhaku- ja vireillepano-oikeutta ympäristöasioissa koskevan Århusin yleissopimuksen soveltamisesta Euroopan yhteisön toimielimiin ja elimiin annetun asetuksen N:o 1367/2006 6 artiklan 1 kohdan ensimmäisessä virkkeessä tarkoitettuja ympäristöpäästöihin sisältyviä tietoja.

Glyfosaatin kaltainen tehoaine on hyväksyttävä unionin tasolla ennen sen sisällyttämistä kasvinsuojeluaineiden koostumukseen, joille on puolestaan välttämättä saatava jäsenvaltion lupa sen takaamiseksi, että mainittujen aineiden koostumus täyttää kasvinsuojeluaineiden markkinoille saattamisesta annetun asetuksen N:o 1107/2009 29 artiklassa säädetyt lupavaatimukset. Tehoaineen glyfosaatti arvioinnilla ja hyväksymisellä unionin tasolla ei lisäksi ole vielä lähtökohtaisesti mitään yhteyttä tämän tehoaineen myöhempään konkreettiseen käyttöön. Tehoaineen glyfosaatti hyväksyminen ei nimittäin sisällä millään tavalla lupaa tämän aineen käyttöön erikseen. Kyseistä ainetta käytetään vasta silloin, kun tämä aine sisällytetään sellaisen kasvinsuojeluaineen koostumukseen, jonka markkinoille saattamiseen jäsenvaltio on antanut luvan. Vaikka näin ollen pitääkin paikkansa, että glyfosaatin kaltaista tehoainetta päästetään väistämättä ympäristöön jossain vaiheessa sen elinkaarta, näin tapahtuu vain lupamenettelyn alaisen kasvinsuojeluaineen välityksellä.

Tässä tilanteessa on katsottava, että jäsenvaltio arvioi mahdollisia ympäristöpäästöjä vasta tietyn kasvinsuojeluaineen markkinoille saattamista koskevan kansallisen lupamenettelyn vaiheessa ja vasta silloin käy ilmi konkreettisia tietoja, jotka koskevat tehoaineen tai sitä sisältävän tietyn kasvinsuojeluaineen todellisten tai ennakoitavissa olevien päästöjen luonnetta, koostumusta, määrää, ajankohtaa ja paikkaa tällaisissa olosuhteissa. Koska sellaisen kasvinsuojeluaineen käyttötarkoitus, käyttöolosuhteet ja koostumus, jolle jäsenvaltio on antanut luvan alueellaan, voivat olla hyvin erilaiset kuin niillä tuotteilla, jotka on arvioitu unionin tasolla tehoaineen hyväksymisvaiheessa, on katsottava, että asiakirjoihin, jotka koskevat tehoaineen glyfosaatti ensimmäistä markkinoille saattamista koskevaa lupaa, sisältyvät tiedot eivät koske päästöjä, joiden siirtyminen ympäristöön on ennakoitavissa, ja että niillä on enintään yhteys ympäristöpäästöihin. Näin ollen tällaiset tiedot jäävät käsitteen ”ympäristöpäästöihin liittyvät tiedot” ulkopuolelle.

(ks. 82, 88, 90 ja 91 kohta)